जनकपुर/ दरभंगा। उत्साह आ उमंग स जानकी नवमी मनेबाक मनोरथ रखले रही गेल। जनकपुर क आंखि आइ मैथिली क शहादत पर नोरायल रहल। मिथिलाक राजधानी जनकपुर मे सीता नवमी क भोर भेल एकटा भीषण बम विस्फोट मे चारि गोटे क मौत भ गेल, जखन कि 30 गोटे स बेसी घायल भ गेलथि जाहि मे 14 गोटेक हालत नाजुक बनल अछि। जानकारीक अनुसार जनकपुर क रामानंद चौक पर बम विस्फोट भेल। ओहि ठाम मिथिला राज्य संघर्ष समिति क कार्यकर्ता अलग मिथिला राज्य क मांग क समर्थन मे धरना द रहल छलथि। बम धरनास्थल लग ठार मोटरसाइकिल मे राखल गेल छल। ओना इ पता नहि चलल अछि जे बम के रखने छल, मुदा पुलिस एकटा युवक स पूछताछ क रहल अछि। स्थानीय मीडिया स आबि रहल सूचना क अनुसार एहि विस्फोट लेल जनतांत्रिक तराई मुक्ति मोर्चा नामक संगठन जिम्मेदारी ल लेलक अछि। पुलिस लेल इ एकटा अनजान संगठन अछि। प्राप्त सूचनाक अनुसार किछु घायल कए इलाज लेल विमान स काठमांडू पठाउल गेल अछि। एहि बीच नेपाल-भारत सीमा सील क देल गेल अछि।
 अधिकारी क कहब अछि जे इ विस्फोट धनुषा जिला क जनकपुर नगरपालिका क रामानंद चौक पर भेल। इ विस्फोट मिथिला कार्यकर्ता क धरना कए निशाना बना कए कैल गेल छल। इ कार्यकर्ता सब नेपाल क नव संविधान मे पृथक मिथिला राज्य क गठन क प्रावधान करबाक मांग क रहल छथि। एहि विस्फोट मे मैथिली फिल्म अभिनेत्री रंजना झा सहित तीन गोटे क मौका पर मौत भ गेल जखनकि एक अन्य उपचार क दौरान दम तोडि देलथि। रंजना क मौत क खबरि आगि जेकां मिथिला मे आइ भरि दिन धधकैत रहल। जिनगी भरि मैथिली क सेवा मे लागल रंजू आइ मिथिला क अस्तित्व लेल सीता जेकां पृथ्वी मे समा गेलीह। फिल्म मुखियाजी क अभिनय लेल हुनका समस्त मिथिला क आशीष भेटल छल। काठमांडू मे अंतर्राष्ट्रीय मैथिली सम्मलेन आ दिल्ली मे मिनाप क नाटक "ओ खाली मुँह देखैत छै" क मंचन मे सेहो हुनक सहभागिता उल्लेखनीय रहल अछि। हुनकर शहादत स मैथिली कला क्षेत्र आ मिथिला-मैथिली आन्दोलन कए बड आघात पहुंचल अछि। 